WKOD sluit dalk twee skole | Netwerk24
WKOD sluit dalk twee skole
Deur Jackie Kruger 12 September 2018 06:41
’n Onseker toekoms wag op twee laerskole met ’n handjievol leerlinge in die Knysna-omgewing.
Die Wes-Kaapse onderwysdepartement het aangedui dat hy die Primêre Skool Redlands en die Ruigtevlei Primary School aan die einde van 2018 wil sluit.
Die departement het so aan Debbie Schäfer, Wes-Kaapse LUR vir onderwys, aanbeveel, sê Bronagh Casey, ’n woordvoerder van die departement.
Redlands het 44 leerlinge van gr. 1 tot gr. 7 en Ruigtevlei 60 leerlinge van gr. 1 tot gr. 7, volgens Schäfer. Die kinders is hoofsaaklik van die Elandskraal- en Ruigtevlei-gebied buite Knysna.
Volgens Casey het die LUR nog nie die notule en opnames ontvang van openbare verhore (met onder meer ouers en ander belanghebbendes) oor die voorgenome sluiting nie.
“Wanneer al die administratiewe prosesse gefinaliseer is, sal ’n voorlegging opgestel word vir die LUR se oorweging. Alle insette sal in aanmerking geneem word.”
Hannes Visser, ’n voormalige hoof van die Laerskool Van der Hoven, ’n skool by Sinksabrug tussen George en Groot-Brakrivier, sê by navraag plattelandse skole is kleiner gemeenskappe se lewe.
Die Primêre Skool Redlands se geboue is op grond van die provinsiale regering. Indien die onderwysdepartement nie die grond verder benodig nie, sal dit teruggegee word aan die departement van vervoer en openbare werke.
Die naaste ander skool is die Primêre Skool Karatara.
By navraag blyk dit dat talle ouers ontevrede is oor die voorgenome sluiting. Hulle is onder meer bekommerd oor die vervoer van kinders skool toe en dat iets soortgelyks aan die Rheenendal-busramp van 2011 kan gebeur omdat paaie in die gebied gevaarlik is. Altesaam 14 kinders en ’n busbestuurder is op 24 Augustus 2011 dood toe die bus waarin hulle gery het in die water by Kasat se Drif beland het.
Hannes Visser, ’n voormalige hoof van die Laerskool Van der Hoven, ’n skool by Sinksabrug tussen George en Groot-Brakrivier, sê by navraag plattelandse skole is kleiner gemeenskappe se lewe. Volgens hom is daar kinders wat beter vaar in ’n kleiner skool, maar uitval as dit by groter skole kom waar klem gelê word op byvoorbeeld die akademie.
“In kleiner skole word op die kind as mens gefokus.”
Meer oor: Ruigtevlei Primary School | Primêre Skool Redlands | Wkod | Debbie Schäfer | Bronagh Casey | Knysna | Skool Sluitings | Onderwys
Seuns se geveg by laerskool opgeneem
WKOD loof beloning uit ná rowers op 4 skole toeslaan